Rolandas Aidukas

Rolandas Aidukas (g. 1965 m. kovo 11 d. Vilniuje) – choro dirigentas ir pedagogas.

 Biografija 
Rolandas Aidukas 1972–1980 m. mokėsi Vilniaus 16-toje vidurinėje mokykloje. 1977–1980 m. Vilniaus B. Dvariono dešimtmetėje muzikos mokykloje mokėsi groti trombonu (mokyt. A. Burdulis) ir akordeonu (mokyt. A. Puidokas). 1980–1984 m. choro dirigavimo mokėsi Vilniaus J. Tallat-Kelpšos aukštesniojoje muzikos mokykloje (dėst. Danutė Einikienė). 1983 m. Respublikinio jaunųjų atlikėjų konkurso Kaune laureatas. Besimokydamas pradėjo pedagoginį darbą įvairiose vidurinėse mokyklose jau nuo 1984 m.

Muzikos mokyklą baigęs su pagyrimu, 1984–1991 m. Lietuvos valstybinėje konservatorijoje studijavo choro dirigavimą (prof. Antano Jozėno klasė), lankė solinio dainavimo (doc. Irenos Argustienės-Laurušienės klasė), kompozicijos (prof. Vytauto Laurušo klasė), fortepijono (dėst. Inesos Leonavičiūtės klasė) ir vargonų (doc. Virginijos Survilaitės klasė) fakultatyvus. 

Lietuvos valstybinę konservatoriją baigęs su pagyrimu, 1991–1992 m. Lietuvos muzikos akademijoje žinias gilino Meno aspirantūroje (vadovas prof. dr. Rimtautas Karolis Kašponis).

Studijų metais dainavo Valstybinės konservatorijos kameriniame chore (dalyvavo tarptautiniuose konkursuose Italijoje, Prancūzijoje, Ispanijoje), buvo Vilniaus medicinos darbuotojų dainų ir šokių ansamblio „Rūta" chormeisteris (ansamblio vadovas - Vytautas Žvirblis), vėliau choro vadovas (1989–1992 m.), su juo koncertavo Lietuvoje, Lenkijoje, Rumunijoje, Moldovoje.

1991–1996 m. vadovavo Vilniaus Šv. Kazimiero bažnyčios vaikų chorui, kuris giedojo popiežiaus Jono Pauliaus II koncelebruojamose šv. Mišiose 1993 m. Vilniaus Vingio parke. Šiose šv. Mišiose dirigavo jungtiniam vaikų chorui.

Nuo 1987 m. Vilniaus Balio Dvariono dešimtmetės muzikos mokyklos filialo, nuo 1993 m. – Vilniaus muzikos mokyklos „Lyra“ (iš filialo tapusios savarankiška mokykla) dainavimo ir dirigavimo mokytojas. 1991 m. filiale atgaivino chorinio dainavimo skyrių, o 1996 m. įteisino ir solinio dainavimo specialybę (1996 m. publikuota pirmoji Solinio dainavimo programa, skirta Lietuvos (vaikų) muzikos mokykloms, aprobuota ŠMM).

Vilniaus muzikos mokykloje „Lyra“ R. Aidukas – Solinio ir chorinio dainavimo skyriaus vedėjas (vėliau pervadinta – solinio ir chorinio dainavimo specializacijų kuratorius), solinio ir chorinio dainavimo, dirigavimo mokytojas ekspertas, jaunių choro vadovas. Jaunių choras koncertavo Lietuvoje Šiauliuose, Kaune, Alytuje, Ukmergėje, Panevėžyje, Druskininkuose, Punioje, taip pat – Lenkijoje, Latvijoje, Estijoje, Vokietijoje, Čekijoje ir Italijoje. 

2003 m. R. Aiduko solinio dainavimo mokinys Kšištof Markevič (diskantas) tapo Karalienės Mortos premijos laureatu. 2005 m. sausio mėnesį R. Aiduko vadovaujamas jaunių choras tapo (koncertmeisterė Aušra Varnelienė) VI tarptautinio sakralinės muzikos konkurso „Silver bells“ Daugpilyje (Latvija) laureatu (II vieta). Rolando Aiduko moksleivis Cheo Nguyen Trung (altas) šiame konkurse solinio dainavimo kategorijoje pelnė III vietą.

2007 m. lapkričio 25 d. Vilniaus muzikos mokyklos „Lyra“ jaunių choras (vadovas Rolandas Aidukas, chormeisteris Evaldas Steponavičius, koncertmeisterė Živilė Survilaitė) pelnė III vietą ir bronzos diplomą XV sakralinės muzikos festivalio „Cantate Domino“ III chorų konkurse.

2010 m. kovo 27 d. Vilniaus muzikos mokyklos „Lyra“ jaunių choras (meno vadovas ir dirigentas Rolandas Aidukas) pelnė sidabro medalį VIII tarptautiniame sakralinės choro muzikos festivalyje-konkurse (kategorija A2) „Musica Religiosa Olomouc“ (Čekija). Festivalio koncertuose Olomouc mieste kartu su choru dalyvavo ir Vilniaus muzikos mokyklos „Lyra“ liaudies instrumentų ansamblis (vadovai Vida Palubinskienė, Nijolė Glovickienė ir Darius Trimonis).

2012 m. Vilniaus muzikos mokyklos "Lyra" jaunių choras pavadintas garbingu "Cantus gracilis" vardu. Lietuvos chorų konkurse "Mūsų dainose", skirtame Aldonai Pulauskienei atminti 2012-05-19 Vievyje, choras "Cantus gracilis" pelnė nugalėtojo vardą ir pagrindinį prizą. Choras yra daugelio tarptautinių ir šalies konkursų laureatas. 2020 m. sausio 31 d. 14:30 val. I tarptautiniame chorų konkurse „Atgaja“ (Vilnius) choras pelnė I vietą.  

1997 m. R. Aiduko vadovaujamas Vilniaus muzikos mokyklos „Lyra“ jaunių choras dalyvavo I tarptautiniame vaikų chorinės klasikinės muzikos festivalyje „Klasika vaikams" (festivalio organizatorė ir meno vadovė Natalija Krupavičiūtė) Vilniuje, 1997 m. Lietuvos moksleivių dainų šventėje ir 1998 m. II Pasaulio lietuvių dainų šventėje Vilniuje, 2003 m. Pasaulio lietuvių dainų šventėje „Mes“, 2009 m. Lietuvos tūkstantmečio dainų šventėje „Amžių sutartinė“. Choras sėkmingai dalyvavo daugelyje kitų renginių bei festivalių. 

Rolando Aiduko parengti jaunieji dainininkai – solistai 1997 m. tapo I respublikinio Elenos Čiudakovos jaunųjų atlikėjų konkurso Vilniuje, Tarptautinio Carlo Vendero jaunųjų dainininkų konkurso Bratislavoje, Tarptautinio sakralinės muzikos konkurso „Silver Bells“ (Daugpilis, Latvija), I ir II tarptautinių Antano Kučingio (Vilnius, Lietuva), Tarptautinio jaunimo muzikos festivalio-konkurso „Su muzika per Europą: Lietuva – Italija 2011“, daugelio respublikinių jaunųjų dainininkų konkursų laureatais. 

R. Aiduko solinio dainavimo mokiniai Dmitrij Afanasjev (baritonas), Aleksej Knutov (tenoras), Artur Petraškevič (tenoras) baigė Lietuvos muzikos ir teatro akademijos dainavimo studijas ir sėkmingai dirba. 

R. Aiduko mokinys Paulius Beniušis (altas) 2008–2009 m. Lietuvos nacionaliniame operos ir baleto teatre atliko caraičio Fiodoro partiją Modesto Musorgskio operoje „Borisas Godunovas“, o Juozas Jurgaitis (diskantas) atliko solinę partiją Andrew Lloyd Webber Requiem Lietuvos muzikos ir teatro akademijos Didžiojoje salėje.

1998 m. rudenį R. Aiduko diriguojamas Vilniaus muzikos mokyklos „Lyra“ jaunių choras ir kamerinis orkestras (orkestro vadovas Edvardas Jauniškis) su pasisekimu koncertavo Italijoje (Roma, Vico Equence).

Nuo 1991 m. Lietuvos muzikos ir teatro akademijos Choro dirigavimo katedros dėstytojas (asistentas, vyr. asistentas, lektorius). Nuo 2010 m. Lietuvos muzikos ir teatro akademijos docentas. 2016-2021 m. Lietuvos muzikos ir teatro akademijos Senato narys.

Lietuvos muzikos ir teatro akademijoje R. Aidukas šiuo metu vadovauja tiriamiesiems darbams, dėsto Lietuvių choro meno istoriją, Europos choro meno istoriją,  vadovauja studentų praktikai. 

Nuo 2006 iki 2020 m. R. Aidukas buvo LMTA priėmimo komisijos atsakingasis sekretorius (LMTA studentų priėmimo komisijos sekretorius).

Įvairiu laiku – Vilniaus Juozo Tallat-Kelpšos aukštesniosios muzikos mokyklos, Vilniaus konservatorijos, Vilniaus Juozo Tallat-Kelpšos konservatorijos, Vilniaus kolegijos dėstytojas.

2006-2013 m. buvo Lietuvos aukštųjų mokyklų asociacijos bendrajam priėmimui organizuoti (LAMA BPO) valdybos narys. 

Lietuvos mokytojų profesinės sąjungos (LMPS) Vilniaus skyriaus pirmininko pavaduotojas, Vilniaus miesto muzikos mokytojų metodinio būrelio pirmininkas. 

Dalyvauja tarptautinių ir respublikinių konkursų vertinimo komisijų darbe, muzikos mokytojų metodinio darbo vertinime suteikiant kvalifikacines kategorijas.

Redagavo ir pirmą kartą atliko kompozitoriaus Miko Vaitkevičiaus (1931–2006) kūrinius: operas-pasakas „Pupa ir seneliai“, „Voro vestuvės“, mišias šv. Kazimiero garbei, vokalinę-instrumentinę siuitą „Susiradom smuiko raktą“. Dirigavo M. Vaitkevičiaus operų-pasakų ir Lauryno Vakario Lopo miuziklo „Žiogo pievelės pasaka arba Tikri draugai“ (kitas pavadinimas „Varlės išdaigos“) premjeras Lietuvos rusų dramos teatre. 

M. Vaitkevičiaus operą-pasaką „Pupa ir seneliai“ įrašė į kompaktinę plokštelę (CD) 2003 metais, to paties autoriaus operos-pasakos Voro vestuvės" orkestrinę fonogramą (CD) 2004–2005 m. 2015-2016 m. pastatė ir dirigavo Tamaros Blažienės Gaitanži miuziklą "Ar mes mylim šaltą žiemą".

Nuo 2011 m. Lietuvos mokslininkų sąjungos narys, Tarpdisciplininės muzikologijos grupės sekretorius.

Tyrinėja lietuvių religinę choro muziką, Lietuvos ir lietuvių choro meno istoriją, liturginę muziką, chorvedybą, muzikos pedagogiką, rašo straipsnius, dalyvauja šalies ir tarptautinėse mokslinėse konferencijose, sudaro ir recenzuoja mokymo (ugdymo) programas, konferencijų leidinius, skaito paskaitas, aktyviai dalyvauja įvairiapusėje muzikinėje veikloje kaip dainininkas (baritonas), vargonininkas, pianistas. 

Nuo 2008 m. – Vilniaus mokytojų vokalinio kvarteto „Cantus Vilnensis“ dalyvis (koncertavo Vilniuje, Kybartuose, Molėtuose ir kitur).

R. Aidukas parašė istorinę apybraižą „Lietuvių religinė choro muzika" (Lietuvių katalikų mokslo akademija, Metraštis X. – V, 1996). Sudarė ir redagavo „Lietuvių choro muzikos antologijos“ I tomą (Lietuvos liaudies kultūros centras, 2012). Išleista šio tomo pagrindu sudaryta trijų kompaktinių diskų plokštelė. 

Paskelbti periodinėje spaudoje Rolando Aiduko straipsniai yra cituojami Vance Weolverton straipsnyje „The Resurgence of Sacred Music in the Post-Soviet Baltic Republics: Kristina Vasiliauskaite, Lithuania" spausdintame žurnale „The American Organist“ (Sausis, 2009. – P. 78-82) ir kt. 

2016 m. R. Aidukas dalyvavo leidyklos "Šviesa" su partneriais vykdomame projekte "Naujų metodų taikymas, ugdant vaikų autistų muzikinius gebėjimus“ (Nr. EEE-LT08-ŠMM-01-K-02-037). Parašė straipsnių leidiniui "Muzikinės veiklos ypatumai ugdant autistiškus vaikus: Gerosios praktikos vadovas" (Kaunas, Šviesa, 2016).

Rolandas Aidukas sukūrė chorinių kompozicijų, tarp jų – Penkių dainų ciklą Oskaro Milašiaus lietuvių liaudies dainų tekstais prancūzų kalba (2007). Ciklas atliktas 2007 metais Vilniaus Rotušėje, Lietuvos pedagogų profesinės raidos centre, Vilniaus Jono Basanavičiaus vidurinėje mokykloje, Vilniaus Jono Pauliaus II pagrindinėje mokykloje, minint Oskaro Milašiaus 130-ąsias gimimo metines.

Rolandas Aidukas yra apdovanotas Lietuvos Respublikos prezidentų Algirdo Brazausko (1998) ir Valdo Adamkaus (2002) padėkos raštais.

 Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Kas yra kas Lietuvoje 2000. – Kaunas, 2000. – P. 33.

Tarptautinis jaunimo muzikos festivalis-konkursas „Su muzika per Europą: Lietuva-Italija 2011“ Programa. – Vilnius, 2011 m. birželio 11-13 d. – P. 6-8.

Kategorija:Lietuvos chorvedžiai
Kategorija:Lietuvos muzikos pedagogai
Kategorija:Lietuvos mokytojai ekspertai